|  |  |
| --- | --- |
| **Stredná zdravotnícka škola Dolný Kubín** | |
| Ošetrovateľský štandard | **PRÍPRAVA A ASISTENCIA PRI APLIKÁCII INTRAVENÓZNEJ INJEKCIE A INFÚZIE** |

|  |  |
| --- | --- |
| Charakteristika štandardu: | výukovýštandard výkonu |
| Cieľ: | naučiť žiaka správne asistovať pri i.v. injekcii, infúzii |
| Skupina starostlivosti: | pacienti indikovaní k intravenóznej terapii a infúzioterapii |

**Kritéria štruktúry**

|  |  |  |
| --- | --- | --- |
| Š1 | Pracovníci: | žiak - praktická sestra pod dohľadom odbornej učiteľky |
| Š2 | Prostredie: | odborné učebne SZŠ, jednotlivé oddelenia |
| Š3 | Pomôcky: | podnos, emitná miska, Esmarchovo ovínadlo, Petriho miska, gázové tampóny, gázové štvorce, dezinfekčný roztok na kožu, sterilná injekčná striekačka, sterilná perforačná ihla na nasávanie liečivej látky / ružová, žltá /, sterilná injekčná ihla na aplikáciu i.v. injekcie, podložka/buničitá vata na podloženie končatiny, infúzna súprava, spojovacia hadička, stojan, alebo držiak na infúzie, ordinované liečivo, infúzny roztok podľa ordinácie lekára, striekačka veľkosti 10ml, s F1/1 roztokom na preplach i.v. kanyly, náplasť na fixáciu, kartička s menom pacienta, číslom izby, názvom lieku, dátumom a časom prípravy lieku, pero, fixka |
| Š4 | Dokumentácia: | zdravotná dokumentácia - dekurz |

**Kritéria procesu**

|  |  |
| --- | --- |
| P1 | žiak pod vedením odbornej učiteľky skontroluje v dokumentácii pacienta ordináciu lekára |
| P2 | žiak si na kartičku napíše meno, priezvisko pacienta, číslo izby, názov a množstvo lieku, spôsob podania |
| P3 | žiak si na podnos pripraví všetky pomôcky k aplikácii a následne urobí trojitú kontrolu lieku / názov, objem a silu lieku, expirácia, spôsob podania / |
| P4 | žiak si pred výkonom vydezinfikuje ruky |
| P5 | žiak si otvorí ampulku tak, že vydezinfikuje tampónom s dezinfekčným roztokom krček ampulky, odlomí ampulku v mieste krčka tak, že ampulku drží farebným označením k sebe. Rozbalí striekačku a perforačnú ihlu na nasávanie lieku a nasaje ordinované množstvo lieku do striekačky tak, že hrot ihly vsunie do ampulky a ampulku postupne nakláňa |
| P6 | Po nasatí obsahu ampulky príp. ordinovaného množstva liečivého roztoku, drží striekačku s ihlou v dominantnej ruke tak, aby prstom pridržiaval kónus ihly, z ihly vysaje ťahom piestu obsah a pomaly vytlačí vzduch z valca striekačky tak, aby tekutina naplnila len kónus striekačky |
| P7 | Žiak vymení perforačnú ihlu zo striekačky za ihlu určenú na aplikáciu i.v. injekcie |
| P8 | Žiak priloží k striekačke s liekom kartičku s údajmi pacienta a ordinácie. |
| P9 | Žiak si overí totožnosť pacienta (požiada ho, aby povedal svoje meno, priezvisko, porovná jeho totožnosť s údajmi na kartičke), oboznámi ho s výkonom. |
| P10 | Žiak pomôže pacientovi zaujať polohu na podanie injekcie. |
| P11 | Žiak pod dohľadom odbornej učiteľky asistuje sestre / lekárovi pri aplikácii i.v. injekcie |
| P12 | Žiak podloží pod končatinu podložku / buničitú vatu a končatinu stiahne Esmarchovým ovínadlom. |
| P13 | Žiak podá sestre / lekárovi striekačku s liečivom a tampón s dezinfekčným roztokom. |
| P14 | Žiak po aplikácii i.v. injekcie priloží na miesto vpichu suchý tampón a prelepí ho náplasťou. |
| P15 | Žiak zabezpečí likvidáciu a dekontamináciu použitého materiálu a pomôcky uloží. Pri likvidácii dodržiava zásady manipulácie a hospodárenia s odpadmi. |

**Príprava a asistencia pri aplikácii infúzie**

|  |  |
| --- | --- |
| P1-5 | Žiak sa pridržiava bodu P1 až P5. |
| P 6 | Žiak neodkladá ampulky použitého liečiva, ale ich nechá na kontrolu sestre / lekárovi. |
| P7 | Žiak otvorí infúznu súpravu a vydezinfikuje gumovú zátku |
| P 8 | Žiak následne prepichne perforačnou ihlou so striekačkou gumenú zátku infúzie a pod dohľadom odbornej učiteľky vpraví liečivo do infúzneho roztoku |
| P9 | Žiak po vpravení liečiva do infúzneho roztoku vyberie ihlu so striekačkou a na fľašu fixou napíše číslo izby, meno pacienta a liečivo, ktoré do infúzie vpravil. Pri infúzii nechá kartičku s menom pacienta, číslom izby, ordináciou – množstvom a názvom liečiva. |
| P10 | Žiak za aseptických podmienok cez gumenú zátku infúzneho roztoku nasadí infúznu súpravu a spojovaciu hadičku |
| P11 | Žiak si urobí v banke infúznej súpravy hladinku tak, že najskôr si zastaví bežec / regulátor rýchlosti infúzie, infúznu fľašu otočí a jemným stlačením naplní banku infúznym roztokom. |
| P12 | Žiak odvzdušní hadičku infúznej súpravy nasledovne. Infúziu drží vo zvýšenej polohe, zloží ochranný kryt infúznej súpravy / spojovacej hadičky tak, aby neporušil sterilitu, uvoľní regulátor rýchlosti a vypustí vzduch, pričom sa hadička infúznej súpravy naplní infúznym roztokom. Po odvzdušnení naloží na infúznu súpravu / spojovaciu hadičku ochranný kryt. |
| P13 | Žiak v prípade, že má pacient zavedenú i.v. kanylu pripraví si na jej preplach 10 ml striekačku s F 1/1 roztokom |
| P14 | Žiak na izbe pripraví infúzny stojan, alebo držiak na infúzie a infúziu vloží do stojana. |
| P15 | Žiak si overí totožnosť pacienta (požiada ho, aby povedal svoje meno, priezvisko, porovná jeho totožnosť s údajmi na kartičke), oboznámi ho s výkonom. |
| P16 | Žiak pomôže pacientovi zaujať vhodnú polohu na podanie infúzie. |
| P17 | Žiak pod dohľadom odbornej učiteľky asistuje sestre / lekárovi pri podávaní infúzie. |
| P18 | Žiak podloží pod končatinu podložku / buničitú vatu a končatinu stiahne Esmarchovým ovínadlom. |
| P19 | Žiak po napichnutí žily sestrou / lekárom ihlu / kanylu prelepí náplasťou. V prípade zavedenia i.v. kanyly na náplasť napíše dátum zavedenia. |
| P20 | Žiak zabezpečí likvidáciu a dekontamináciu použitého materiálu a pomôcky uloží. Pri likvidácii dodržiava zásady manipulácie a hospodárenia s odpadmi. |
| P21 | Žiak počas aplikácie infúzie monitoruje celkový stav pacienta, miesto vpichu, priechodnosť ihly, rýchlosť infúzie, možné nežiaduce účinky a reakcie na podávanú terapiu. Akékoľvek zmeny ihneď hlási sestre / lekárovi. |

**Kritéria výsledku**

|  |  |
| --- | --- |
| V1 | Pacient je informovaný o druhu podaného lieku, príčine a spôsobe podania. |
| V2 | Pacient je informovaný o potrebe nahlásiť prípadnú reakciu na podávaný liek. |
| V3 | Pacient má aplikovanú i.v. terapiu s dodržaním pracovného postupu a zásad sterility. |
| V4 | Pacient má zabezpečenú kontrolu zdravotného stavu po aplikácii i.v. terapie. |
| V5 | Údaje o aplikácii i.v. lieku, infúzioterapii sú zaznamenané do dokumentácie pacienta. |